b'\n_START_ARTICLE_\nIsolinnunruoho\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nIsolinnunruoho kasvaa 10\xe2\x80\x9325 cm korkeaksi. Varret ovat kohenevia tai l\xc3\xa4hes pystyj\xc3\xa4, tyvest\xc3\xa4 hieman puutuneita. Kukinta-aikana varren alaosa on lehdet\xc3\xb6n. Sen mehev\xc3\xa4t pitk\xc3\xa4nsoikeat lehdet sijaitsevat vuorotellen varressa. Kukinto on lyhyt, harsuhko terttu, jossa kukkia on tavallisesti 10\xe2\x80\x9330 kappaletta. Kukat ovat sinisi\xc3\xa4, joskus my\xc3\xb6s valkoisia tai ruusunpunaisia. 6\xe2\x80\x938 mm pitk\xc3\xa4 kukka on erikoisen muotoinen: sen tyvess\xc3\xa4 on kaksi paperinohutta suurta verholehte\xc3\xa4, ja teri\xc3\xb6 on n\xc3\xa4iden suojassa. Isolinnunruoho kukkii kes\xc3\xa4-hein\xc3\xa4kuussa.\n_START_SECTION_\nLevinneisyys\n_START_PARAGRAPH_\nIsolinnunruoho on yleinen Euroopassa Portugalista L\xc3\xa4nsi-Ven\xc3\xa4j\xc3\xa4lle saakka. Suomen l\xc3\xa4hialueilla lajia tavataan yleisesti Ruotsin ja Norjan etel\xc3\xa4osissa sek\xc3\xa4 Baltiassa. Suomessa isolinnunruohoa tavataan nykyisin Ahvenanmaalla ja lounaisimmassa Suomessa. Muualta etel\xc3\xa4rannikolta laji on h\xc3\xa4vinnyt.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLinnunruoho kasvaa kuivahkoilla niityill\xc3\xa4, kedoilla, kivisill\xc3\xa4 m\xc3\xa4ill\xc3\xa4 ja ahoilla.'